Xavier Bettel

Den **Xavier Bettel**, gebuer den 3. Mäerz 1973 an der Stad Lëtzebuerg, ass e lëtzebuergeschen Affekot a Politiker (DP). Hien ass zanter dem 17. November 2023 Vizepremierminister an Ausseminister an der Regierung Frieden-Bettel.

## Karriär
Nom Ofschloss vum *Secondaire classique* am Lycée Hélène Boucher zu Diddenuewen a Frankräich huet hien eng Maîtrise am *Droit public* an am *Droit européen* op der Droits-Fakultéit vun der Universitéit Nanzeg gemaach, an duerno och do en DEA a Politikwëssenschaft an am Ëffentleche Recht. Am Oktober 2021 huet Reporter.lu reveléiert, datt de Bettel 1999 grouss Deeler vu senger DEA Dissertatioun plagiéiert hat. Hien huet am Ufank nëmmen unerkannt, datt hien et hätt kënne besser maachen. Nodeem d'Uni Nanzeg decidéiert hat, datt seng Dissertatioun op Plagiat baséiert, huet hien Ufank Februar 2022 op säin Diplom verzicht.

Vun 2001 bis 2013 war hien Affekot um Barreau vu Lëtzebuerg.

1989 gouf hie Member an der Demokratescher Partei an 1989 Kommiteesmember a Member vum Nationale Büro vun der JDL (*Jeunesse démocrate et libérale*) am Bezierk Zentrum.

1991 gouf hie President am Bezierk Zentrum a Vizepresident op nationalem Niveau vun der JDL. Hie war President vun der JDL vun 1994 bis 2002.

Bei de Gemengewale vum 10. Oktober 1999 ass hie fir d'éischt an de Gemengerot vun der Stad Lëtzebuerg gewielt ginn. 2005 gouf hie Schäffen. Bei de Gemengewale vum 9. Oktober 2011 gouf hien Éischtgewielten, virum amtéierende Buergermeeschter Paul Helminger. De 24. November 2011 gouf hien als neie Buergermeeschter vun der Stad vereedegt a blouf dat bis bis zu senger Ernennung zum Premierminister.

Den 13. Juni 1999 gouf hie fir d'éischt an d'Chamber gewielt. Bei de Chamberwale vum 13. Juni 2004, deene vum 7. Juni 2009, deene vum 20. Oktober 2013, deene vum 14. Oktober 2018 an deene vum 8. Oktober 2023 ass hien als Deputéierten all Kéier erëmgewielt ginn. 2009 bis 2013 war hie President vun der parlamentarescher Fraktioun vun der DP.

Als Folleg vun de Chamberwale vum 20. Oktober 2013 ass hien de 25. Oktober vum Grand-Duc Henri zum Formateur vun der neier Regierung ernannt ginn. Dës Koalitioun aus DP, LSAP an Déi Gréng gouf de 4. Dezember 2013 vereedegt. D'Resultat vun de Chamberwale vum 14. Oktober 2018 huet et erméiglecht, déi selwecht Koalitioun virunzeféieren, a sou gouf de Xavier Bettel de 5. Dezember 2018 op en Neits als Premierminister, déi Kéier vun der Regierung Bettel-Schneider-Braz, vereedegt.

Bei de Chamberwale vum 8. Oktober 2023 goung et net méi duer mat de Sëtzer fir esou eng Koalitioun. Et koum zu enger Koalitioun vun CSV an DP, mam Luc Frieden als Premierminister. De Xavier Bettel krut d'Portefeuillë vum Vizepremier, Minister fir international an europäesch Affären, fir Kooperatioun, Aussenhandel an d'Groussregioun.

Vum 29. Januar 2013 bis den 28. November 2015 war hie President vun der DP.

### Biller aus senger Zäit als Premierminister

Fichier:Vladimir Putin and Xavier Bettel (2015-10-06).jpg|De Premier Bettel mam russesche President Wladimir Putin, 2015.
Fichier:Theresa May and Xavier Bettel at Oct 2016 EU Council.jpg|De Premier Bettel mat der brittescher Premierministesch Theresa May, 2016.
Fichier:European Council (38185339995).jpg|De Premier Bettel op engem Europäesche Conseil, 2017.
Fichier:EU Leaders arrive at Sofia Tech Park for an informal dinner ahead of the EU - Western Balkans Summit (41432930954).jpg|De Premier Bettel mam bulgaresche Premier Bojko Borissow, 2018.
Fichier:U. S. Speaker of the House of Representatives Nancy Pelosi and Luxembourgish PM Xavier Bettel (cropped).jpg|De Premier Bettel mat der Presidentin vum US-Representantenhaus Nancy Pelosi, 2019.
Fichier:Зустріч Президента України та Прем’єр-міністра Люксембургу в Києві 18.jpg|De Premier Bettel mam ukrainesche President Wolodymyr Selenskyj, Juni 2022.


## Privatliewen
Hien ass gebuer als Bouf vun engem Wäinhändler an enger Franséisin mat russeschen Originnen (Famill vum Komponist a Pianist Rachmaninow).

Den 28. Juni 2008 huet de Xavier Bettel an der RTL-Emissioun "Background" offen zu senger Homosexualitéit Stellung geholl. Hien ass zanter dem 15. Mee 2015 mam belschen Architekt Gauthier Destenay bestuet, mat deem en zanter 2010 gepacst war.

## Gielercher
* 
* Chevalier Grand Croix vum hollänneschen Uerde vun Oranien-Nassau
* 
* Commandeur vum Verdéngschtuerde vun der Spuenescher Republik
* 
* 
*  Grand-Croix vum griicheschen Uerde vun der Éier (Promotioun 2023)
*  Order of the Cross of Terra Mariana, 1st class (Promotioun 2018)

## Kuckt och
* Lëscht vun de Buergermeeschtere vun der Stad Lëtzebuerg
* Lëscht vun de lëtzebuergesche Premierministeren
* Lëscht vun de lëtzebuergesche Regierungsmemberen
* Regierung Bettel-Schneider
* Regierung Bettel-Schneider/Fayot/Lenert-Braz/Bausch
* Regierung Frieden-Bettel

## Um Spaweck